钦定古今图书集成/历象汇编/岁功典/第004卷 > 《素问》 > 《八正神明论篇》
## 钦定古今图书集成/历象汇编/岁功典/第004卷 > 《素问》 > 《八正神明论篇》

“八正”者，所以候八风之虚邪以时至者也。

〈注〉八正者，八方之正位也。八方之气，以时而至，谓之“八风。”风从其所居之乡来为实风，主生长养万物。如月建在子，风从北方来，冬气之正也；月建在卯，风从东方来，春气之正也；月建在午，风从南方来，夏气之正也；月建在酉，风从西方来，秋气之正也。如春夏之交，风从东南来；夏秋之交，风从西南来；秋冬之交，风从西北来；春冬之交，风从东北来，此四方四维之正气，主生长万物者也。从其冲后来为虚风，伤人者也，主杀主害。冲后来者，从冲犯之方而来。如太一居子，风从南方来，火反冲水也；太一居卯，风从西方来，金来犯木也。故以八方之位，以候八风之正气，候八节之虚邪。

“四时”者，所以分春秋冬夏之气所在，以时调之也。

〈注〉四时之气所在，如春气在经脉，夏气在孙络长，夏气在肌肉，秋气在皮肤，冬气在骨髓。又如正月二月人气在肝，三月四月人气在脾，五月六月人气在头，七月八月人气在肺，九月十月人气在心，十一月十二月人气在肾。此皆气之所在，以时而调之也。